ORDE do 29 de abril de 2004 pola que se modifican as bases reguladoras das axudas para os investimentos en transformación e comercialización de produtos agrarios do período 2000-2006 e se convocan para o exercicio orzamentario de 2004.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 06/05/2004

Dentro do programa operativo integrado 2000-2006 incluíronse as actuacións relativas á mellora da transformación e comercialización dos productos agrarios, baseadas nos Regulamentos (CE) 1257/1999, e (CE) 1750/1999. Na súa virtude, den
tro do ámbito estatal, o Real decreto 117/2001, do 9 de febreiro, estableceu o marco normativo necesario para a xestión dos fondos que se achegaban para cofinanciar esta liña de actuacións.
En consecuencia, foi ditada pola Consellería de Agricultura, Gandería, e Política Agroalimentaria, con data do 4 de xuño de 2001, a orde pola que se establecían as condicións de concesión deste tipo de axudas para o período 2000-2006, e se convocaban as correspondentes ao ano 2001, baseándose as súas condicións e elaboracións na antedita normativa comunitaria e estatal.
Por outra parte, o Real decreto 117/2001 foi modificado polo Real decreto 326/2003, do 14 de marzo, sendo necesario incorporar á normativa galega as modificacións introducidas nel. Adicionalmente, a experiencia adquirida na xestión destas axudas fai conveniente introducir modificacións puntuais que afectan aos prazos de solicitude e sistema de pagamento. Así mesmo, e co inicio do exercicio orzamentario 2004, procede realizar a convocatoria correspondente a este ano.
En consecuencia, e de acordo co disposto no artigo 30.1º.3 do Estatuto de autonomía de Galicia, e en uso das competencias que me confire a Lei 1/1983, do 22 de febreiro, reguladora da Xunta e do seu Presidente, e demais normativa de aplicación.
DISPOÑO:
Artigo 1º.-Obxecto.
O obxecto desta orde é modificar a Orde do 4 de xuño de 2001 pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006 e convocar as correspondentes ao exercicio orzamentario do ano 2004.
Sección primeira
Modificación da Orde do 4 de xuño de 2001
Artigo 2º
Introdúcense as seguintes modificacións na Orde do 4 de xuño de 2001 pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006:
1. Modificación do puntos 1 e 2 do artigo 3º da Orde do 4 de xuño de 2001.
O puntos 1 e 2 do artigo 3º (investimentos subvencionables) quedarán redactados como segue:
«1. Considéranse subvencionables con carácter xeral os investimentos en activos fixos materiais para a creación, ampliación e modernización das instalacións situadas en Galicia destinadas á transformación e comercialización de produtos agrarios. Para ser subvencionables os investimentos teñen que ser efectuados por empresas que acrediten viabilidade económica estimable sobre a base da avaliación das súas perspectivas e que cumpran as normas mínimas en materia de medio natural, hixiene e, se é o caso,
benestar animal, así como no sector cárnico a normativa pola que se establecen os sistemas de control do destino dos subprodutos xerados na cadea alimentaria cárnica.
Para os efectos destas axudas, considéranse produtos agrarios os incluídos no anexo I do tratado CEE, excepto os relacionados coa pesca e co sector forestal.
2. Considéranse subvencionables os seguintes gastos:
a) Construción e adquisición de bens inmobles, excepto a compra de terreos.
b) Maquinaria e equipamentos novos, incluídos os programas informáticos e os soportes lóxicos.
c) Os gastos de proxecto, dirección de obra e estudos de viabilidade, adquisición de patentes e licencias sen que en todo caso superen en conxunto o 12 por cento dos custos indicados nas letras a e b».
2. Modificación do punto 3 do artigo 6º da Orde do 4 de xuño de 2001.
No punto 3 do artigo 6º (solicitudes) engádense tres novos criterios para a selección dos proxectos a aprobar así como para establece-las porcentaxes de axuda:
-Protección medioambiental.
-Localización.
-Importancia socioeconómica.
3. Modificación do anexo A-Solicitude de axudas e documentación que hai que presentar- da Orde do 4 de xuño de 2001.
Engádese un punto -IX- na documentación adicional que hai que presentar coa solicitude de axudas que terá a seguinte redacción:
«IX. No caso de industrias do sector cárnico, declaración de cumprimento da normativa pola que se establecen os sistemas de control do destino dos subprodutos xerados na cadea alimentaria cárnica (Orde APA/1556/2002, do 21 de xuño, pola que se derroga a Orde APA/67/2002, do 18 de xaneiro, e se establece un novo sistema de control do destino dos subprodutos xerados na cadea alimentaria cárnica)».
4. Modificación do anexo I, Investimentos que non poderán ser subvencionables, da Orde do 4 de xuño de 2001.
O anexo I (Investimentos que non poderán ser subvencionables) quedará redactado como segue:
«Anexo I: Investimentos que non poderán ser auxiliados.
Non se considerarán subvencionables:
1. Investimentos de reposición ou mera substitución de equipamentos e maquinaria, salvo que a nova adquisición corresponda a equipamentos ou maquinaria distintos aos anteriores, ben pola tecnoloxía utilizada ou polo seu rendemento.
2. Investimentos en maquinaria e equipamentos de tecnoloxía non contrastada, ou non subministrados por fabricantes ou distribuidores autorizados, así como gastos de patentes non relativas á tecnoloxía dos procesos industriais.
3. Investimentos relativos á posta en marcha de proxectos subvencionados anteriormente no programa operativo así como proxectos non iniciados no ano seguinte ao da convocatoria.
4. Investimentos non relacionados directamente coas actividades (subvencionables) desenvolvidas polo solicitante.
5. Investimentos non axustados no seu dimensionamento e capacidade ás actividades que vai desenvolver a empresa a curto prazo, ou dun importe unitario superior ó básico do mercado para unidades ou elementos de igual capacidade. Nese caso admitirase como subvencionable o custo básico de mercado do investimento coa capacidade ou dimensionamento axustado, se é o caso (módulo).
6. Os investimentos relativos a almacéns frigoríficos para produtos conxelados ou ultraconxelados, excepto se as súas capacidades de almacenamento son proporcionais á capacidade de produción das instalacións de transformación ás que estean vinculadas e que se destinen exclusivamente ó almacenamento dos produtos das ditas instalacións.
7. No sector do leite de vaca e dos seus produtos derivados, os investimentos seguintes:
a) Os que supoñan un aumento da capacidade, salvo que se abandonen capacidades equivalentes, e aquelas que superen o conxunto das cantidades de referencia individuais de que dispoñan, dentro do réxime de exaccións reguladoras complementarias, aos produtores que entreguen os seus produtos á unidade de transformación.
b) Os destinados á fabricación ou comercialización dos produtos seguintes: manteiga, soro en po, leite en po, butteroil, lactosa, caseína e caseinatos. Non obstante, non se verán afectados por esta exclusión, os investimentos destinados á protección e defensa do medio natural, en que se obteña como subproduto soro.
8. No sector cárnico e dos ovos, os investimentos seguintes:
a) Aqueles que impliquen un aumento da capacidade de calibrado e envasado de ovos de galiña.
b) Os relacionados co sacrificio de gando porcino, bovino, ovino e polos e galiñas que leven consigo un aumento da capacidade de sacrificio.
9. No sector da alimentación animal: todos os que leven consigo na súa execución un aumento da produción, excepto se se xustifica abandono das capacidades equivalentes na mesma empresa ou noutras empresas determinadas, ou se favorece o aproveitamento de subprodutos, ou de produtos derivados destes, e sempre que exista unha clara e xustificada
demanda do mercado, non contribuíndo ao incremento de capacidades excedentarias.
10. No sector de cereais (excepto as sementes):
a) Cereais (excepto arroz): os que supoñan un aumento da capacidade de almacenamento e transformación, excepto para usos non alimentarios.
b) Arroz: os que supoñan un aumento da capacidade de almacenamento.
11. No sector hortofrutícola: os investimentos das organizacións de produtores de froitas e hortalizas, que poidan acollerse ao réxime de axudas da organización común de mercado (OCM) de froitas e hortalizas salvo que o importe do investimento elixible sexa inferior a 200.000 euros.
12. No sector das plantas forraxeiras: todos os que supoñan un aumento da capacidade de transformación.
13. Nos sectores de oleaxinosas e proteaxinosas (excepto as sementes): todos os investimentos, salvo os relativos a produtos destinados a usos non alimentarios novos e os que teñan por finalidade:
a) O aproveitamento para usos enerxéticos.
b) A substitución de sistemas descontinuos por continuos, sen aumento da capacidade de produción.
c) O secado de grans oleaxinosos e o seu almacenamento.
d) A súa utilización por unha agrupación de empresas.
14. No sector da pataca: as relativas á fécula e aos produtos derivados dela, salvo as correspondentes aos produtos destinados a usos non alimentarios novos (con excepción dos produtos hidroxenados derivados da fécula).
15. No sector de aceite de oliva, os seguintes:
a) O refinado de aceite de oliva.
b) A obtención de aceite de bagazo mediante operacións de repasado, excepto os investimentos en medios de transporte e en instalacións de almacenamento, acondicionamento e secado de bagazo destinadas ao tratamento de subprodutos procedentes da elaboración de aceite, sempre que non sexan destinados á alimentación humana.
16. No sector do tabaco, todos os investimentos.
17. No sector dos viños e alcohois:
a) No caso de viños de mesa, sen indicación xeográfica, os que signifiquen un aumento de capacidade de elaboración.
b) Os destinados á mellora do proceso de obtención de alcohois vínicos, salvo se van acompañadas dun 25 por 100 de redución da súa capacidade.
c) Os relativos ás bebidas espirituosas derivadas do viño ou de alcohois vínicos, excepto para aquelas bebidas que regulamentariamente teñan que ser elaboradas con alcohol vínico.
18. No sector de azucre e isoglucosa: a produción de azucre e isoglucosa así como a obtención de alcohol e derivados a partir de melaza e os procedentes de destilados de cereais, excepto se é para usos non alimentarios.
19. Independentemente das exclusións sectoriais sinaladas, non se considerarán subvencionables con ningún tipo de fondos os investimentos en novas instalacións de industrias de alimentación animal e matadoiros de gando porcino, bovino e polos, salvo que leven consigo o peche doutras instalacións da mesma actividade en Galicia e se xustifique un abandono de capacidade equivalente.
Sección segunda
Convocatoria de axudas para 2004
Artigo 3º.-Convocatoria.
Convócanse para o exercicio orzamentario 2004, as axudas reguladas pola Orde do 4 de xuño de 2001 (DOG nº 113, do 12 de xuño) pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006, modificada pola Orde do 20 de novembro de 2001 e Orde do 12 de febreiro de 2003, coas modificacións introducidas no artigo 2º da presente orde.
Artigo 4º.-Condicións e finalidade.
1. Para poder acceder a estas axudas para os investimentos en transformación e comercialización, deberanse cumprir os requisitos establecidos na Orde do 4 de xuño de 2001 (DOG nº 113, do 12 de xuño) pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006, modificada pola Orde do 20 de novembro de 2001 e Orde do 12 de febreiro de 2003, coas modificacións introducidas no artigo 2º da presente orde.
2. Estas axudas, teñen por finalidade contribuír aos investimentos en activos fixos materiais para a creación, ampliación e modernización das instalacións situadas en Galicia destinadas á transformación e comercialización de produtos agrarios.
Artigo 5º.-Solicitudes.
1. As solicitudes, documentación, procedemento de xestión, e xustificación das axudas serán os establecidos con carácter xeral na Orde do 4 de xuño de 2001 pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006, modificada pola Orde do 20 de novembro de 2001, e Orde do 12 de febreiro de 2003, coas modificacións introducidas no artigo 2º da presente orde, salvo o modelo de solicitude (anexo A) que será o establecido na Orde do 30 de abril de 2002 (DOG nº 90, do 10 de maio e corrección de erros no DOG nº 94, do 16 de maio).
Para poder acollerse a esta convocatoria, as solicitudes de axuda presentaranse no prazo de 40 días naturais contados a partir do seguinte ao da publicación da presente orde.
2. Para a selección dos proxectos que se van aprobar nesta convocatoria utilizaranse os criterios seguintes: viabilidade financeira, beneficio aos produtores de base galegos, aproveitamento e grao de transformación das materias primas agrarias galegas, calidade dos produtos obtidos e/ou comercializados, criterios de ordenación sectorial, protección ambiental, localización, e importancia socioeconómica.
Para eses efectos establécense tres grupos de proxectos, definidos tendo en conta os criterios sinalados e valorados tal como se sinala a continuación:
-Grupo I: inclúe os proxectos que se van seleccionar en primeiro lugar, e corresponden aos seguintes tipos:
* Proxectos de empresas que procesen materias primas agrarias galegas (criterio de beneficio aos produtores de base galegos) que teñan por obxecto principal o tratamento de verteduras e residuos agroindustriais e en xeral a protección do ambiente (criterio de protección ambiental).
* Proxectos de entidades galegas de base asociativa agraria e empresas participadas (criterio de beneficio aos produtores de base galegos).
* Proxectos en concellos de zonas de montaña con densidade poboacional inferior a 20 hab./km (criterio de localización).
* Proxectos que con carácter excepcional teñan interese estratéxico agrario para Galicia, establecido por resolución motivada da consellería (criterio de importancia socioeconómica).
-Grupo II: inclúe os proxectos considerados en segundo lugar, e corresponden a outros proxectos de industrias de procesado de materias primas agrarias galegas, así como aos proxectos de industrias de alimentación animal (criterio de beneficio aos productores de base galegos).
Non se incluirán, porén neste grupo (criterios de ordenación sectorial) os proxectos de: recollida, refrixeración e/ou termizado de leite de industrias non transformadoras, incremento de capacidade de elaboración/envasado de leite UHT ou esterilizada, adegas de viño de mesa en denominación de orixe e novas adegas con denominación de orixe en zonas con exceso de capacidade instalada, e instalacións de parta e comercialización de carne non vinculadas a matadoiros ou a outras industrias cárnicas.
No caso de industrias que adquiran materias primas agrarias a terceiros, terán prioridade aquelas que teñan contratos cunha duración mínima de 1 ano con produtores galegos (criterio de beneficio dos produtores de base galegos).
-Grupo III: correspóndelle aos proxectos considerados en último lugar, e inclúe o resto dos casos non recollidos nos grupos anteriores, establecéndose o ordenamento polo maior grao de transformación dos produtos elaborados en cada tipo de actividade (criterio de aproveitamento e grao de transformación das materias primas agrarias galegas).
Independentemente desta clasificación en grupos, os proxectos para creación de novas industrias cun investimento superior a un millón de euros promovidos por entidades con fondos propios inferiores ao 10% do investimento (criterio de viabilidade financeira), así como os proxectos de empresas que incumpran as normas de calidade de produtos (criterio de calidade dos produtos) serán considerados en último lugar.
3. Para establecer a porcentaxe de axuda a conceder en cada caso, consideraranse os mesmos criterios de priorización sinalados no punto anterior, de forma que a porcentaxe de axuda concedida aos proxectos de cada grupo non será inferior á do grupo seguinte.
4. Para acreditar estar ao corrente nas obrigas tributarias (Ministerio de Economía e Facenda), o solicitante poderá optar por acudir individualmente á Axencia Estatal da Administración Tributaria (AEAT) para solicitar a expedición do certificado xustificativo correspondente, ou ben por autorizar a Xunta de Galicia para que o solicite por vía informática. Neste último caso deberá cubrir a autorización que figura como anexo B na Orde do 30 de abril de 2002 (DOG nº 90, do 10 de maio), e entregala co resto da documentación no momento de facer a solicitude de axuda.
Quedan exentos de achegar os xustificantes do cumprimento das obrigas coa seguridade social, facenda autonómica e axencia tributaria de acordo co establecido no artigo 42 da Lei 8/2003, de orzamentos xerais da Comunidade Autónoma de Galicia para o ano 2004, os beneficiarios de axudas que non superen o importe de 1.500 euros.
Artigo 6º.-Financiamento.
Para a concesión das axudas, que poderán ter carácter plurianual, destinaranse as aplicacións 09.04.712B.770.0 dotada de 13.000.000 de A para a anualidade 2004, 10.000.000 de A para a anualidade 2005 e 3.000.000 de A para a anualidade 2006, e a aplicación 09.04.615A.770.0 dotada de 50.000 A para a anualidade 2004, e a aplicación 09.04.713A.770.0 dotada con 2.132.503,48 A de incorporado non comprometido de exercicios anteriores. Estes importes poderanse incrementar con remanentes e outros fondos adicionais de acordo coas dispoñibilidades de crédito.
En todo caso as concesións limitaranse ás dispoñibilidades orzamentarias.
Disposicións derradeiras
Primeira.-Facúltase o director xeral de Industrias e Promoción Agroalimentaria para dictar as instru
cións precisas para o desenvolvemento e execución desta orde.
Segunda.-A presente orde entrará en vigor ao día seguinte ao da súa publicación no Diario Oficial de Galicia.
Santiago de Compostela, 29 de abril de 2004.
Juan Miguel Diz Guedes
Conselleiro de Política Agroalimentaria
e Desenvolvemento Rural